Зэныбжьэгъухэм яхузэрымыгъэгуэшыр сыт?
Белоруссиемрэ Урысеймрэ я зэхущытыкIэхэр иужь зэманым хэпщIыкIыу зэщIэплъащ. Сыт атIэ а къэрал зэкъуэтитIым яхузэрымыгъэгуэшыр? Хэт захуэр, хэт пцIы зыупсыр?
Гъунапкъэхэр гъуанэпщIанэ мэхъу
Иджы щIызэфIэнар «Хамэ къэрал цIыхухэр къызэрыкIуэ, зэрыкIуэж визэн шэ хабзэ гъэувыным и IуэхукIэ» Белоруссием и Президентым къыдигъэкIа указырщ. Абы ипкъ иткIэ, къэрал 80-м щыщ туристхэр визэншэу жэщитху-махуитхукIэ Белоруссием щыIэ хъунущ.
Абы и жэуапу Урысейм Брянск, Смоленск, Псков областхэм Белоруссием хуаIэгъунапкъэм хабзэ ткIий щигъэуващ. ИпэкIэ Смоленск областым абы гъунапкъэ хуиIэххакъым.
Белоруссием ибзыщIакъым Урысейм илэжьахэм папщIэ зэрызигъэгусар: нэгъуэщI къэрал IуэхухэмкIэ министерствэм и пресс-IуэхущIапIэм и къудамэм и унафэщI Ваньшинэ Марие ахэр къилъытащ «зэращIылIа зэгурыIуэныгъэ псори къызэпызыуду».
УФ-м къэралыщIэ дыдэхэмкIэ и институтым и Iэтащхьэ, политолог Мартынов Алексей Лукашенкэ игъэува визэншэ хабзэр «щхьэфIэфIыгъэу» къилъытащ.
Ломоносов М. В. и цIэр зезыхьэ МКъУ-м украинистикэмрэ белорусистикэмкIэ и центрым и унафэщIым и къуэдзэ Беспалькэ Богдан и фIэщ мэхъу Белоруссием и щIыналъэ зэIухар террорист щIэпхъаджагъэхэр ялэжьыну зи мурад цIыхухэр УФ-м къызэрыкIуэнур: «Ахэр лъэпощхьэпоуншэу Урысейм къыщыхутэфынущ».
«ЦIыхур Минск къокIуэ, абы зыри махуитхукIэ кIэлъыплъынукъым: аращи, сыт хуэдэ транспорт лIэужьыгъуэкIи сыхьэти 6-7 нэхъ дэмыкIыу Мэзкуу къэсыфынущ икIи зыхуей псори щилэжьыфынущ. ИужькIэ егъэзэжри, кхъухьлъатэкIэ лъэныкъуэ зрегъэзыж. Сыт абы щищIар Урысейм? Ар упщIэшхуэщ. Дауи, дэ абы дытогузэвыхь», — жеIэ политолог Мартынов Алексей.
Шэми шхуми…
Абы и жэуапу Белоруссием зегъэзахуэ: Минск визэншэ хабзэр имыгъэувынкIи хъунт, УФ-м а къэралым къыщищэху ерыскъыпхъэхэр имыгъэмэщIамэ.
Лукашенкэ ягу къигъэкIыжащ: УФ-м гъэшхэкI тонн мелуаниблым нэблагъэ къещэху, ауэ абы щыщу Белоруссием иршыр и зэхуэдитIым щIигъуркъым.
«АтIэ сыт фэ Белоруссием и ерыскъыхэкIхэр щIэвмыдэр? Дэ ахэр тщэн хуейщ, щIыдагъэмрэ газымрэ я уасэхэр ттын папщIэ», — мэгубжь Лукашенкэ.
Абы, уеблэмэ, унафэ ищIащ Россельхознадзорым и Iэтащхьэ Данкверт Сергей хуэгъэза уголовнэ Iуэху къаIэтыну: аращ Урысейм ерыскъыпхъэ яшэнымкIэ зэран хъууэ къилъытэр. Белоруссием и президентым деж щыIэ академием къэрал зэхущытыкIэхэмкIэ и кафедрэм и унафэщI Кизимэ Сергей ягу къегъэкIыж: Урысеймрэ Белоруссиемрэ зэдащI сатур псынщIэу нэхъ мащIэ мэхъу. Апхуэдэу щыщыткIэ Минск нэгъуэщI хэкIыпIэхэри къилъыхъуэн хуейщ.
«Визэншэ хабзэр ахъшэр къызэралэжьыну Iэмал къудейщ. ХоккеймкIэ дуней-псо чемпионатым и ужькIэ хьэщIэщ куэд диIэ хъуащ, ауэ абыхэм щIэсыр ирагъэблэгъэфынухэм я процент 20 — 30-рщ. Ар тэмэмкъым. Абы къыхэкIыуи, дэ туристхэр къетшэлIэну ди мурадщ», — жеIэ Кизимэ.
ЗагъэфэрыщI къудей?
Мэзкуурэ Минскрэ нэхъапэкIэ зэщыIеяуэ щытащ дыгъэгъазэ мазэм абы щыгъуэм Белоруссием и Президентыр къэкIуакъым ОДКБ-мрэ ЕАЭС-мрэ Санкт-Петербург щрагъэкIуэкIа зэIущIэм.
ИужькIэ Лукашенкэ Александр псоми зэхахыу жиIащ: «Ди къуэш Украинэр» мы зэманым езым и щхьэхуитыныгъэм щIобэн!». А псоми яужькIэ урысей политологхэм хуагъэфащэу щIадзащ Белоруссиер ОДКБ-м къыхэкIыжынкIэ, уеблэмэ, къэралитIыр зэкIэщIэкIынкIэ хъуну.
АрщхьэкIэ Лукашенкэ псори зэтриуIэфIащ: зыри зыщIыпIи къыхэкIыну хуейкъым. Езымрэ и ныбжьэгъу Путинымрэ тIэкIу зэщыхьа къудейщ.
Пэжщ, Мэзкууи и жьэр пхауэ щыскъым: политолог, политик куэдым жаIэ, Украинэм хуэдэу, хамэ унафэ щIэмытыну республикэм и властхэр зэрыхущIэкъур къазэрыгурыIуэр. АрщхьэкIэ ар ауэ пщIэншэу къохъулIэнукъым УФ-м къыхуиIэ зэхущытыкIэхэр къызэпиуда иужь, Украинэм езым и экспортым щыщ Iыхьэшхуэ фIэкIуэдащ.
Белоруссием и гъэшыр УФ-м и щIыналъэм къашэу Мэзкуу имыдэжыххэ хъумэ, Минск игъуэтыну хэщIыныгъэр хуригъэкъужынукъым нэгъуэщI къэралхэм къикIыу къахуэкIуэ туристхэм къыхуахь ахъшэмкIэ. Ар Лукашенкэ фIы дыдэу къыгуроIуэ.
СИГИДа Аделаидэ.
«Мир новостей»
